Gevangene nou verdagte in boer se moordsaakFreddie Tolman Foto: Facebook Kapt. Malcolm Pojie, woordvoerder van die polisie, het gesê die 44-jarige gevangene is deur forensiese bewyse aan die moord op Freddie Tolman (52) verbind. Die verdagtes is vroeër in hegtenis geneem in verband met ŉ rooftog by ŉ sakeperseel in die Heidelberg-omgewing. Volgens Pojie het die verdagte reeds op 20 Oktober in die hof verskyn in verband met die moord op Tolman. Hy word van gewapende roof en moord aangekla. Hy moet weer op 10 November in die hof verskyn en bly in aanhouding. Volgens Pojie word die moontlikheid ondersoek dat die verdagte by verskeie misdade in die Suid-Kaap en spesifiek die Boland-omgewing betrokke was. Maroela Media het vroeër berig Tolman is op 17 Desember 2014 buite Hartenbos vermoor. Eugene Tolman, Freddie se seun, het destyds gesê sy pa het omstreeks 06:20 die oggend by sy plaashuis gery om sy werkers in Mosselbaai te gaan oplaai. Tolman se aanvallers het hom in ŉ lokval gelei en ŉ stomp in die pad geplaas. Die ses verdagtes het op hom losgebrand toe hy nie stilgehou het nie. Eugene het gesê sy pa het sowat 1 km verder gery voor hy naby die Brandwag/Hartenbos-pad sy bewussyn verloor het. Hy is in die bolyf geskiet. ŉ Paartjie wat van Brandwag na Hartenbos gery het, het Tolman se bakkie langs die pad gesien en stilgehou om ondersoek in te stel. Volgens Eugene het sy pa se aanvallers die ruit van die paartjie se Chev Avio uitgeslaan en die voertuig gekaap. Die polisie het vroeër bevestig die gekaapte motor is naby die Danabaai-afrit in Mosselbaai gevind. Die paartjie is nie beseer nie. Lees alle vorige berigte oor Freddie Tolman op Maroela Media.